text: Kreativitet uden grænser
  28 oktober 2016 kl. 12.52
  Gode råd, maling på fingrene og demonstration af teknikker og materialer er bare en lille del af det, Kreative Dage byder på fra i dag og resten af weekenden.
  - Du skal bare give den godt med vand. Den kan også godt lide at komme udenfor, den kan bare ikke lide at få sne i hovedet.
  Sådan lød det fredag formiddag, da to interesserede kvinder gik forbi Claudia Bøje Hansens stand med blomster, planter og tilbehør. 
  - Det er virkelig et sted, hvor det emmer af kreativitet. Det er lige mig, for det er her min passion kommer frem. Hvordan jeg bruger naturen og materialerne, der vender op og ned på udtrykket, siger hun.
  Hun har en stand på messen for at inspirere andre, men i høj grad også for at få nye idéer med sig hjem.
  - Jeg synes, det er rigtig spændende, fordi der er så mange forskellige brancher herude. Det giver mig et billede af, hvor vi er på vej hen i forhold til kreativiteten, siger Claudia Bøje Hansen, blomsterdesigner fra Fredericia.
  Kreative Dage slutter på søndag den 30 oktober.
  
  